Yumi save pinis, long ples bilong yumi pasin bilong tok giaman em i pulap nogut tru. Pasin bilong tok giaman em i no isi. Planti man na meri na ol bois na ol yangpela meri, olgeta kainkain manmeri ol i save mekim tok giaman. Long ples em i hat tru long yumi ken i klia husat i mekim trupela tok long yumi na husat i giamanim yumi.
Nau yumi bai skelim tok bilong Jisas long sait bilong pasin bilong tok giaman. Jisas i tok wanem long pasin bilong tok giaman?
Yumi save olsem, i gat planti wei bilong mekim tok giaman. Mi makim 4-pela wei yumi manmeri yumi save mekim pasin bilong tok giaman.
1. Mauswara.
Yupela save pinis long pasin bilong mauswara manmeri. Ol i save toktok i go i go na dispela toktok bilong ol i no trupela toktok. Ol i tok nating tasol. Ol i mekim giaman toktok tasol. Na dispela tok giaman bilong ol i save kapsait long maus bilong ol. Tok giaman bilong ol i ron olsem wara i ron.
Yumi save long ol sampela mauswara manmeri i stap long ples. Tasol, ating sampela taim yumi tu yumi mauswara. Sampela taim yumi no klia gut long sampela samting, tasol long ai bilong ol manmeri yumi toktok planti long dispela samting. Sampela taim yumi save toktok i go i go long sampela samting, tasol yumi no gat save na yumi toktok nating. Olsem na, ating em i tru, sampela taim yumi mekim mauswara pasin tu.
2. Giaman witnis.
Yu save, giaman witnis em i manmeri i lukim wanpela samting, tasol ol i tok olsem, “Mi no lukim.” Na wankain olsem, ol i no lukim wanpela samting, tasol ol i tok, “Mi lukim dispela samting.”
Planti taim yumi lukim ol giaman witnis long kot. Ol i laik sapotim wantok bilong ol na winim kot, olsem na, ol i mekim tok giaman. Ol i lukim wantok i mekim trabel, tasol ol i tok, “Mi no lukim.” Ol i save olsem wantok i mekim rong, tasol ol i tok, “Mi no save.” Olsem na, ol i mekim giaman witnis.
Na yumi klia pinis olsem, giaman witnis em i pasin bilong mekim tok giaman.
3. Tok gris.
Tok gris tu em i pasin bilong tok giaman. Yu save, ol man ol i ken i mekim naispela na switpela toktok bilong grisim yu long givim ol sampela samting long ol. Ol i no kea dispela naispela na switpela toktok ol i mekim i tru o nogat. Nogat. Ol i mekim nating tasol bilong grisim yu long givim ol sampela samting long ol. Olsem na, ol i mekim tok giaman tasol. Manmeri i mekim tok gris ol i mekim pasin bilong tok giaman.
4. Yu tok olsem yu bilong Krais, tasol yu no bihainim tok bilong Em.
Sapos yu tokaut olsem, “Mi Kristen. Mi tanim bel pinis na mi bilip pinis long Jisas.” Na sapos yu tok olsem tasol yu no bihainim tok bilong Jisas, orait yu giaman na yu mekim pasin bilong tok giaman.
Long 1 Jon 2:4 aposel Jon i tok olsem, “Sapos wanpela man i tok olsem, ‘Mi save gut long God,’ tasol em i no bihainim ol lo bilong God, orait dispela man em i man bilong giaman na tok tru i no stap long bel bilong em.”
Olsem na, manmeri i tok olsem, “Mi Kristen, mi save long God na long Jisas,” tasol ol i no bihainim olgeta tok bilong God na Jisas, orait ol i mekim tok giaman tasol. Olsem na, dispela kain pasin tu em i pasin bilong tok giaman.
Orait, yumi tok pinis, i gat planti kainkain wei bilong mekim tok giaman. Yumi bin makim 4-pela wei tasol.
God i gat wanem tingting long dispela pasin bilong tok giaman? Jisas i tok wanem long pasin bilong tok giaman?
Skelim ol wanwan tok bilong Baibel.
Ol Provep 6:16-19.
16I gat 6-pela samting BIKPELA i save hetim tumas,
7-pela samting i samting nogut tru long ai bilong Em,
17 ai i hambak, maus i mekim giaman toktok,
han i kapsaitim blut bilong gutpela man,
18 bel i wok long kamapim ol nupela wei bilong mekim pasin nogut,
lek i save ran hariap bilong mekim pasin nogut,
19 giaman witnis we tok giaman i kapsait long maus bilong em,
na man i save sikrapim kros pait namel long hauslain.
Ol Provep 19:5 na 9.
5 Man i tok giaman long kot, em i no inap abrusim pe nogut,
na man i autim giaman toktok, em bai i no inap eskep.
9 Man i tok giaman long kot, em i no inap abrusim pe nogut,
na man i autim giaman toktok, em bai lus olgeta.
Buk Song 5:6.
6 Yu save distroim ol manmeri i save mekim tok giaman;
ol manmeri i kilim narapela manmeri i dai na ol manmeri i save trikim narapela manmeri, BIKPELA Yu save hetim ol moa.
Yumi ken i klia olsem, God i save hetim pasin bilong giaman. God i hetim pasin bilong tok gris. God i hetim giaman witnis. God i hetim manmeri i mekim giaman tok long kot. God i hetim mauswara toktok. God Em i hetim pasin bilong tok giaman. God i no amamas long manmeri i mekim tok giaman. Nogat tru. God bai mekim save long ol tasol. God bai distroim ol.
Lukim toktok king Devit i bin mekim long Buk Song 12.
1 BIKPELA, plis helpim mipela. Ol gutpela manmeri i no stap moa;
ol feitful manmeri mi no save lukim.
2 Olgeta manmeri ol i save mekim tok giaman long ol narapela manmeri;
ol i save mekim tok gris bilong trikim ol narapela manmeri.
3 BIKPELA, mobeta Yu katim maus bilong ol manmeri i mekim tok gris,
na Yu kamautim tang bilong ol manmeri i save apim ol yet.
4 Ol i tok olsem, “Long maus bilong mipela, mipela bai winim ol manmeri.
Maus bilong mipela em bilong mipela na husat i ken i bosim mipela long dispela?”
5 Ol man i no gat strong ol i kisim bagarap
na ol man i rabis ol i save kisim hevi.
Long dispela as BIKPELA i tok olsem, “Nau bai Mi kirap.
Mi bai lukautim ol dispela manmeri, na ol man i mekim tok nogut long ol, ol i no inap bagarapim ol.”
6 Tok bilong BIKPELA i stret olgeta,
wankain olsem silva ol i bin klinim 7-pela taim long paia.
7 BIKPELA, mi save olsem, Yu bai lukautim mipela gut.
Yu bai lukautim mipela oltaim oltaim na ol dispela manmeri nogut i no inap bagarapim mipela.
8 Taim ol komyuniti i tingim pasin nogut i gutpela,
orait, ol dispela manmeri nogut i save raun fri.
Devit i tok olsem, gutpela manmeri i no stap moa na em i no lukim ol gutpela manmeri moa. Long wanem? Olgeta manmeri long ples ol i lusim gutpela pasin na ol i save mekim tok giaman na tok gris, na dispela pasin bilong ol i bagarapim sindaun bilong ol planti manmeri. Lukim lain 1-2.
Na Devit i klia olsem God i hetim giaman toktok na gris toktok na ol kainkain tok giaman, olsem na Em i tok olsem, “Mobeta God i kamautim tang bilong ol na katim maus bilong ol.” Lukim lain 3.
Devit i kisim hevi long ol tok giaman bilong ol dispela lain na Em i singautim BIKPELA. Lukim lain 1. Na BIKPELA i harim tok bilong Devit. Lukim lain 5-6. God i save lukautim manmeri i laik bihainim tok i stret na tru. Na God bai mekim save long manmeri i save mekim tok giaman. God i sapotim manmeri i save mekim trupela tok na Em i egensim manmeri i save mekim tok giaman. Lukim lain 7.
God i save hetim pasin bilong tok giaman. Pasin bilong tok giaman em i bikpela samting nogut tru long ai bilong God na God i hetim dispela samting.
Tasol, yumi no tingim pasin bilong tok giaman em i bikpela samting nogut. Yumi no save pret long mekim tok giaman. Yumi no wari long mekim tok giaman. Yumi pasim tingting na mekim tasol. Yumi save opim maus na tok giaman i save kamaut tasol.
Tasol, nau yumi klia olsem, God i hetim pasin bilong tok giaman. Olsem na, neks taim yu opim maus bilong mekim sampela tok giaman, orait yu tingting gut pastaim. Long wanem? God i hetim pasin bilong tok giaman.
Long wanem as God i hetim ol pasin bilong tok giaman?
Pasin bilong tok giaman em i pasin bilong birua bilong God. Pasin bilong tok giaman em i pasin bilong Satan. Lukim Jon 8:42-47. Ol Farisi ol i kam long Jisas na Jisas i mekim sampela toktok long ol. Lukim gut lain 44. Na lukim gut lain 47.
Yu save, tok giaman em i tokples bilong Satan wantaim ol lain bilong em. Tok giaman i save makim Satan stret wantaim ol lain bilong em. Olsem na, papa bilong manmeri i wokabaut long pasin bilong tok giaman em i no God, nogat, em i Satan tasol. Sapos yu man bilong wokabaut long pasin bilong tok giaman, em nau, yu no bihainim God, nogat, yu bihainim Satan tasol. Na Satan em i papa bilong tok giaman.
God Em i papa bilong olgeta tok tru. Lukim Buk Song 12:6. King Devit i tok, “Tok bilong BIKPELA i stret olgeta.” God Em i papa bilong olgeta tok i stret na tru olgeta. Olgeta toktok God i mekim olgeta taim em i stret na tru olgeta. Wanpela tok giaman i no inap kamaut long maus bilong God. I no inap tru. God Em i God bilong olgeta tok i stret na tru olgeta. Long Jon 14:6 Jisas i tok olsem, “Mi as bilong tok i tru.”
Olsem na, yu tingim. Sapos yu laik bihainim Jisas, orait olsem wanem yu wokabaut yet long pasin bilong mekim tok giaman? Satan em i papa bilong olgeta tok giaman; tok giaman em i mak bilong em. Olsem na, olsem wanem yu stap wantaim Jisas na wokabaut long mak bilong Satan wantaim? Olsem wanem?
God Em i papa bilong olgeta tok i stret na tru olgeta. Olsem na, yumi i laik bihainim Jisas, orait mak bilong God i mas makim yumi. Yumi mas mekim tok i stret na tru olgeta, olgeta taim. God i hetim pasin bilong tok giaman na yumi i laik bihainim Jisas yumi tu yumi mas hetim pasin bilong tok giaman.
Jisas i givim strongpela tok long yumi no ken i mekim pasin bilong tok giaman.
Lukim tok Jisas i mekim long ol lain bilong Em long Matyu 5:37. Jisas i tokim ol disaipel olsem, “Tok ‘yes’ bilong yu em mas ‘yes’, na tok ‘nogat’ bilong yu mas ‘nogat’. Na wanem tok em i kalap long dispela, orait em i bilong dispela man nogut (Satan).”
Jisas i minim olsem, ol lain bilong Em ol i mas i stap lain bilong mekim tok i stret na tru olgeta taim. Olsem na, taim yumi tok ‘yes’ long sampela samting, orait ol manmeri bai save olsem yumi no giaman na yumi minim ‘yes’ tasol. Na taim yumi tok ‘nogat’ long sampela samting, orait ol manmeri i ken i klia olsem yumi no giaman na yumi minim ‘nogat’. Pasin bilong mekim tok tru em mas i stap mak bilong ol lain bilong Jisas.
Lukim tok bilong God i stap long Efesus 4:23-25.
23 Nau tingting bilong yupela i mas kamap nupela, 24 na laip bilong yupela mas kamap nupela. Long wanem, God i bin mekim yupela kamap nupela lain manmeri bai yupela i stap olsem Em yet na laip bilong yupela bai i stap stretpela na holi olgeta. 25 Olsem na, yupela wan wan mas lusim olgeta giaman toktok na giaman pasin na yupela mas mekim tok i tru tasol long ol narapela manmeri i stap wantaim yupela.
God i tokim manmeri i laik bihainim Jisas olsem, “Yupela wan wan mas lusim olgeta giaman toktok na giaman pasin na yupela mas mekim tok i tru tasol.” Long wanem? Yumi i pas long Krais, orait yumi lusim olpela wei pinis na yumi bihainim nupela wei nau. Olsem na, yumi no ken i bihainim olpela wei bilong ples na mekim tok giaman. Nogat. Yumi lusim na yumi bihainim nupela wei bilong Jisas na yumi mekim tok i stret na tru olgeta tasol.
Lukim 1 Timoti 3:15. Aposel Pol i tok, “Hauslain bilong God em i sios bilong dispela trupela God i gat laip. Na sios bilong God em i olsem strongpela graun na strongpela pos bilong holim trupela tok.”
Olsem na, sapos hauslain bilong God i save mekim tok giaman, orait hau na bai ol i stap strongpela graun na strongpela pos bilong holim trupela tok? Ol manmeri bilong God ol i lain manmeri bilong holim tok i stretpela na tru tasol. Olsem na, yumi no ken i stap manmeri bilong mekim tok giaman.
Harim, sapos yu laik man bilong yu o meri bilong yu o pikinini bilong yu i tanim bel na bilipim na trastim dispela gutpela gutnius bilong feitful wok bilong Jisas long diwai kros, orait olgeta taim yu mas mekim tok i stret na tru olgeta. Long wanem? Sapos yu stap man bilong mekim tok giaman, orait taim yu tokim ol sampela lain bilong yu long sampela Tok bilong God, orait ol i no inap trastim dispela tok bilong yu. Ol bai tingim olsem, yu man bilong giaman na yu bai giamanim mipela long sait bilong gutnius.
Olsem na, yumi i pas long Jisas yumi no ken i stap manmeri bilong mekim tok giaman. Nogat. Olgeta taim long olgeta samting yumi mas mekim tok i stret na tru olgeta. Na sapos yumi mekim olsem, orait taim yu sindaun wantaim ol sampela lain bilong yu na yu autim dispela gutpela gutnius long ol, orait ol bai trastim tok bilong yu. Long wanem? Ol i save olsem yu man bilong mekim tok i stret na tru olgeta taim. Olsem na, ol bai klia olsem yu no inap giamanim ol long sait bilong gutnius.
Yumi i laik bihainim Jisas yumi mas mekim tok i stret na tru olgeta, olgeta taim. Na taim yumi autim sampela Tok bilong God, orait ol man i ken i trastim tok bilong yumi na God i ken i yusim dispela toktok bilong bringim ol sampela manmeri i kam long trupela bilip.
Las toktok.
Yumi klia nau olsem, God i save hetim pasin bilong tok giaman. God i hetim tru dispela pasin na manmeri i wokabaut long pasin bilong tok giaman ol i no inap go fri. Nogat. God bai mekim save long ol.
Na sapos yumi i pas long Jisas yumi mekim ol sampela pasin bilong tok giaman, orait yumi bai olsem wanem nau? Sapos yumi feil na yumi mekim sampela tok giaman, orait yumi bai olsem wanem nau?
Sapos yumi mekim ol sampela tok giaman, orait yumi ken i tanim bel long tok giaman yumi bin mekim na yumi ken i stretim. Na yumi askim God long fogivim yumi. Yumi ken i askim God long fogivim sin bilong yumi bikos feitful wok bilong Jisas i ken stretim dispela kain sin tu long ai bilong God.
Olgeta taim yumi mas holim tingting olsem, God i no kisim bek yumi long ol naispela wok bilong yumi. Nogat. Em i kisim bek yumi long feitful wok bilong Jisas. Taim yumi lukim sin na feil long laip bilong yumi, na yumi skelim feitful wok bilong Jisas, orait yumi save amamas moa moa yet long feitful wok Jisas i bin mekim bilong yumi. Long wanem? Yumi save olsem, yumi feil manmeri, tasol Jisas Em i feitful, na God i kisim bek yumi long feitful wok bilong Jisas tasol.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn lmo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn hrv_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn